
LIETUVOS RESPUBLIKOS SEIMO 

LAIKINOJI TYRIMO KOMISIJA DĖL SUTIKIMO 
SUVARŽYTI SEIMO NARIO DARIAUS ULICKO LAISVĘ
PAŽYMA

2014 m. rugsėjo 24 d.

Vilnius

1. Lietuvos Respublikos generalinis prokuroras Darius Valys 2014 m. rugsėjo 15 d. raštu kreipėsi į Seimą, prašydamas sutikimo leisti suvaržyti Seimo nario Dariaus Ulicko laisvę administracinio teisės pažeidimo byloje dėl galimai padarytų administracinių teisės pažeidimų, numatytų Lietuvos Respublikos administracinių teisės pažeidimų kodekso 127 straipsnio 2 dalyje bei 130 straipsnio 1 dalyje.
2. Lietuvos Respublikos Seimas 2014 m. rugsėjo 18 d. nutarimu Nr. XII-1099 sudarė Seimo laikinąją tyrimo komisiją dėl sutikimo suvaržyti Lietuvos Respublikos Seimo nario Dariaus Ulicko laisvę (toliau – Komisija) iš 11 Seimo narių: Komisijos pirmininko Mindaugo Basčio, narių – Arvydo Anušausko, Stasio Brundzos, Zbignevo Jedinskio, Armino Lydekos, Vytauto Antano Matulevičiaus, Andriaus Palionio, Vytauto Saulio, Stasio Šedbaro, Mečislovo Zasčiurinsko, Zitos Žvikienės. Komisijai pavesta tyrimą atlikti iki 2014 m. rugsėjo 25 d. 

3. Komisija 2014 m. rugsėjo 24 d. posėdyje išanalizavo Seimo 2014 m. rugsėjo 18 d. posėdyje Generalinio prokuroro Dariaus Valio pranešime bei Lietuvos Respublikos generalinės prokuratūros 2014 m. rugsėjo 15 d. rašte Nr. 17.2-10811 nurodytus faktus. 
4. Komisijos 2014 m. rugsėjo 24 d. posėdyje dalyvavęs Lietuvos Respublikos generalinės prokuratūros prokuroras Darius Čaplikas informavo Komisijos narius, kad 2014 m. rugsėjo 12 d. Generalinėje prokuratūroje gauta Vilniaus miesto apylinkės teismo teisėjo 2014 m. rugsėjo 9 d. nutartis, kuria prašoma kreiptis į Lietuvos Respublikos Seimą dėl išankstinio sutikimo suvaržyti Lietuvos Respublikos Seimo nario Dariaus Ulicko laisvę. 2014 m. vasario 20 d. apie 17.15 val. Vilniuje, Žukausko g. 20A, D. Ulickas vairuodamas automobilį „VW Jetta“, v/n HBD 087, važiuodamas atbuline eiga, nepaliko tarpo iš šono, kliudė stovintį automobilį „Toyota Auris“, v/n GFN 399, ir abu automobilius apgadino bei, pažeisdamas Kelių eismo taisykles, pasišalino iš įvykio vietos. D. Ulickas tą pačią dieną kviečiamas atvyko į Kelių eismo tarnybą, savo kaltę pripažino. Prokuroras posėdyje taip pat atsakė į Komisijos narių klausimus.
5. Komisijos 2014 m. rugsėjo 24 d. posėdyje dalyvavęs Seimo narys Darius Ulickas paaiškino, kad 2014 m. vasario 20 d. sulaukė automobilio „VW Jetta“, kuriuo jis naudojasi, savininko skambučio, kuris paaiškino, jog D. Ulickas sukėlė eismo įvykį ir iš įvykio vietos pasišalino. D. Ulickas teigė, kad vairuodamas nepajuto apgadinęs kitą automobilį, tačiau apžiūrėjęs savąjį pamatė sugadinimus. Jis tą pačią dieną nuvyko į Kelių eismo tarnybą, savo kaltės neneigė. Jis taip pat mano, kad Generalinės prokuratūros prašymas Seimui duoti sutikimą suvaržyti jo laisvę yra pagrįstas ir turėtų būti tenkintinas.
6. Generalinio prokuroro Dariaus Valio teikime nurodyti faktai, taip pat Lietuvos Respublikos generalinės prokuratūros prokuroro D. Čapliko paaiškinimai ir atsakymai į Komisijos narių klausimus leidžia manyti, kad Generalinio prokuroro prašymas dėl sutikimo suvaržyti Seimo nario Dariaus Ulicko laisvę administracinio teisės pažeidimo byloje yra pagrįstas. 

7.  Komisija, vadovaudamasi Seimo statuto 23 straipsniu, Seimo laikinųjų tyrimo komisijų įstatymu ir atsižvelgdama į Seimo 2014 m. rugsėjo 18 d. nutarimo Nr. XII-1099 „Dėl Seimo laikinosios tyrimo komisijos dėl sutikimo suvaržyti Lietuvos Respublikos Seimo nario Dariaus Ulicko laisvę sudarymo“ 3 straipsnio 2 dalyje nustatytą pavedimą, s i ū l o Seimui duoti sutikimą suvaržyti Seimo nario Dariaus Ulicko laisvę.

